જામનગર જિલ્લાના કાલાવડ ખાતે રહેતા નિવૃત પીએસઆઈ પ્રવીણસિંહ વાઢેર આજે જામનગર ખાતે આવેલ ખાણ-ખનીજ વિભાગની ઓફિસ બહાર અનસન પર બેસી ગયા છે. છ માસ પૂર્વે પ્રવીણસિંહ દ્વારા સ્થાનિક કચેરીએ લીજ ખાતાને લઈને માહિતી માંગવામાં આવી હતી. જોડિયા તાલુકાના તમાચણ ગામે ખાણ-ખનીજ વિભાગ દ્વારા ગીતાબેન રામજીભાઈ મકવાણાને રેતીની લીજ ફાળવી હતી. જોડિયા તાલુકાના ઉંડ ડેમ વિસ્તારમાં ફાળવવામાં આવેલ આ લીજ કઈ સાઈટ, કેટલા ક્ષેત્રફળમાં ફાળવવામાં આવી છે તેનો નકશો આપવા માંગણી કરી હતી. આ ઉપરાંત લીજ અંગે ક્યારે દરખાસ્ત કરવામાં આવી હતી? મંજુરી બાદ કેટલો જથ્થો કાઢવામાં આવ્યો છે? લીજ વાળી જમીનમાંથી કેટલા ટન જથ્થો બહાર કાઢવામાં આવ્યો છે ? બહાર કાઢી રેતી પરિવહન કરવા પેટે કેટલી રકમ સરકારમાં ચૂકવામાં આવી છે? જો આ રકમ ભરપાઈ ન કરવામાં આવી હોય તો સરકાર દ્વારા કેટલી રકમ વસુલવાની થાય છે ? આ રકમ વસુલવા કચેરી દ્વારા લીજ ધારક વચ્ચે થયેલ પત્રવ્યવહાર થયો હોય તો તેમની ખરી નકલ અને દીવાની કે ફોજદારી પગલા ભરવામાં આવ્યા છે કે કેમ ? આ તમામ બાબતોની લેખિત જવાબ રૂપે ખરી નકલમાં આપવાની માહિતી માંગવામાં આવી હતી.